Athleter som løper i full rustning og skjold i *hoplitodromos*.
**Leonidas fra Rhodos** (gresk: Λεωνίδας; født 188 f.Kr.) var en av de aller mest berømte olympiske løpere i antikkens Hellas. Leonidas tevlet i fire etterfølgende olympiader; i 164 f.Kr. 160 f.Kr. 156 f.Kr. og 152 f.Kr. og i hver av disse vant han tre forskjellige løpskonkurranser. Et atlet som vant tre tevlinger i én enkelt olympiade ble hyllet med tittelen *triastes* («trippelvinner»). Det var kun sju *triastes*, og Leonidas er den eneste som er kjent som fått den æren mer enn én gang. Han var 36 år da han greide det for fjerde gang.

Olympisk karriere
-----------------

Leonidas deltok i de olympiske leker i den 154. olympiade i 164 f.Kr. den siste i gullalderen av antikkens leker. Leonidas erobret kronen i tre forskjellige løpekonkurranser: *stadion*, *diaulos*, og *hoplitodromos*. Han gjentok denne bedriften i de neste påfølgende olypiadene, 160 f.Kr. 156 f.Kr. og til sist også i 152 f.Kr. da han var hele 36 år gammel. Leonidas' rekorder på tolv individuelle olympiske seire var enestående i den antikke verden.

Hans uovertrufne antall seire er et vitnemål om hans allsidighet som løper. Den greske filosofen Filostratos fra Athen skrev i sitt verk *Gymnastikos* (Γυμναστικός) at Leonidas gjorde alle tidligere teorier om løperes trening og kroppstyper foreldet. *Stadion* og *diaulos*, løp på henholdsvis rundt 200 og 400 meter, var best egnet for sprintere, mens *hoplitodromos*, som var et *diaulos* hvor løperne stilte med bronserustning og skjold, krevde mer muskelstyrke og utholdenhet.

Rekorden brutt i 2016
---------------------

Leonidas' antikke rekord på tolv individuelle olympiske seierskranser (betraktet som tilsvarende med en moderne gullmedalje) sto uavbrutt i 2 168 år og ble endelig overgått i 2016 da amerikanske Michael Phelps vant 200 meter individuell medley i Sommer-OL 2016 i Brasil. Det var hans trettende individuelle olympiske gullmedalje i svømming.

Referanser
----------

1. ↑  Lahanas, Michael: «Famous Ancient Greek Athletes» Arkivert 10. mars 2014 hos Wayback Machine. *Mlahanas.de*
2. 1 2 3  «Who, What, Why: Who was Leonidas of Rhodes?», *BBC* 12. august 2016
3. ↑  «The Athlete», Ancient Olympics, Olympic Games, *Olympic.org*
4. ↑  Miller, Stephen G. (1. januar 2004): *Ancient Greek Athletics*, Yale University Press
5. ↑  Lynch, James (18. november 2015): «The Ancient Olympiads: 776 BC to 393 AD», Warwick Press Inc.
6. ↑  Findling, John E.; Pelle, Kimberly D. (2004): *Encyclopedia of the Modern Olympic Movement*. Greenwood Press, ISBN 0-313-32278-3, s. xxxv.
7. ↑  «Greatest Ancient Olympians - The Real Story of the Ancient Olympic Games», *Penn Museum*
8. ↑  Society, The Biblical Archaeology: «The 12 Greatest Ancient Olympians», *The BAS Library*
9. ↑  Filostratos II: *Gymnastikos*, s. 33.
10. ↑  Bull, Andy (12. august 2016): «Phelps claims 200m individual medley gold for fourth straight Olympics», *The Guardian*. London. Sitat: «Phelps has now overtaken Leonidas of Rhodes as the most decorated Olympian of this, that, and every era. Leonidas, as every self-respecting sports fan knows, did the sprint triple in the stadion, the diaulos, and the hoplitodromos, at four Olympics in a row between 164 and 152 BC. Or 2,168 years ago.»